**יחידה 16: פרק ג משנה י**

**אמירת ההלל**

משנה זו עוסקת בשני נושאים:

1. אדם המחויב בקריאת ההלל אך אינו יודע לקרוא, לכן אחרים מקריאים לו את ההלל. אם המקריאים לא חייבים בעצמם בקריאת ההלל הם אינם יכולים להוציאו ידי חובה, ולכן על האדם לחזור אחרי מה שהם קוראים.

2. אדם השומע את קריאת ההלל משליח הציבור בבית הכנסת אינו צריך לחזור אחריו, כיוון ששליח הציבור מחויב בעצמו בקריאת ההלל. לכן האדם יוצא ידי חובה מדין "שומע כעונה", ודי בכך שיענה "הללויה".

**משך הוראה מומלץ**: שיעור אחד

נוסח המשנה

**מִי שֶׁהָיָה עֶבֶד אוֹ אִשָּׁה אוֹ קָטָן מַקְרִין אוֹתוֹ,  
עוֹנֶה אַחֲרֵיהֶן מַה שֶּׁהֵן אוֹמְרִין – וּתְהִי לוֹ מְאֵרָה!**

**אִם הָיָה גָדוֹל מַקְרֶא אוֹתוֹ,  
עוֹנֶה אַחֲרָיו: "הַלְלוּיָהּ".**

מבנה

במשנה זו יהיה לתלמידים קצת יותר קשה לזהות את המבנה הסטנדרטי. כדי להקל עליהם ביקשנו מהם לזהות קודם את הרישא והסיפא, וכדי לעזור בזיהוי המקרים והדינים כתבנו להם מילים שיכולות לכוון אותם לכל חלק (משימה 1).

תוכן

**קריאת ההלל**

בכל ימי חג הסוכות אנו קוראים פרקי הלל מספר תהילים, פרקים קי"ג­-קי"ח. ההלל נאמר בימים מיוחדים בלבד, ולכן זו מצווה שקיומה תלוי ( = מותנה) בזמן מסוים. בלשון חכמי התלמוד זוהי "מצוות עשה שהזמן גרמא". נשים ועבדים פטורים ממצוות עשה שהזמן גרמא (גרמא = גרם אותה), וקטן אינו מחויב עדיין במצוות. בשל כך ילד קטן, אישה או עבד אינם יכולים להוציא ידי חובה את מי שכן מחויב בקריאה. על התלמידים לזהות שקריאת ההלל היא מצווה שהזמן גרמא (משימה 2 א), וכן לזהות מתוך מספר תמונות מה הן המצוות התלויות בזמן (משימה 2 ב).

המשנה אומרת שאם מי שחייב בקריאת ההלל שומע אותו ממי שפטור מקריאתו, הוא צריך לחזור מילה אחר מילה על כל הנאמר כדי לצאת ידי חובת ההלל (משימה 3).

**"אם היה גדול מקרא אותו"**

בסיפא של המשנה מדובר על שליח ציבור שקורא את ההלל והציבור שומע ממנו את הקריאה. הציבור אינו חייב לקרוא את ההלל בעצמו אלא יוצא ידי חובת הקריאה של שליח הציבור, כיוון ששליח הציבור עצמו גם מחויב במצווה זו, ועל כן הוא מוציא ידי חובה את מי ששומע את קריאתו מדין "שומע כעונה". כלומר השומע את הקריאה ממי שגם מחויב בה, נחשב לו הדבר כאילו קרא (ענה) אותה בעצמו. התלמידים יתבקשו להסביר מדוע יש פעמים שאדם אחד יכול להוציא אדם אחר ידי חובת המצווה, ויש פעמים שלא. כמו כן יהיה עליהם לזהות שגם בקידוש על כוס יין אנו נוהגים כך (משימה 5).

**"עונה אחריו הללויה"**

בתקופות בהן נהגו לצאת ידי חובה בשמיעת ההלל משליח הציבור בלבד, כל הקהל ענה "הללויה" על מה ששליח הציבור אמר. עד היום בחלק מבתי הכנסת של העדה התימנית ניתן לראות מנהג זה בפועל, כאשר אחרי כל חצי פסוק / פסוק הנשמע משליח הציבור - כל הקהל עונה "הללויה".

מיומנות

**זיהוי כל המקרים והדינים המופיעים במשנה (משימה 1)**

כאמור במשנה זו קצת קשה יותר לזהות את המקרים והדינים, לכן הסבנו את תשומת ליבם של התלמידים למילה "היה" המרמזת על מקרה, וכן למילה "עונה" המרמזת על הדין.

**הבנת המושג "מצווה התלויה בזמן" ויישום ההבנה מתוך סדרת תמונות (משימה 2)**

התלמידים יבינו מהי מצווה התלויה בזמן ויתבקשו לזהות מתוך מבחר תמונות אלו מצוות תלויות בזמן ואלו לא.

**הכרת שימוש המשנה בסיומת 'ין' (במקום 'ים') (משימה 6)**

התלמידים ילמדו שבלשון חכמים במשנה השתמשו פעמים רבות במילים המסתיימות באותיות 'ין' ולא באותיות 'ים', כפי שנהוג בימינו.

משמעות

מדברי המשנה ניתן להסיק כמה חשיבות ייחסו חכמים לידיעת הקריאה, עד כדי כך שקיללו את מי שאינו יודע לקרוא ועליו להיעזר באחרים שיקראו לפניו. דבר זה נובע מכך שאדם שאינו יודע לקרוא אינו יכול ללמוד תורה ולקיים מצוות רבות, ולא תמיד יהיה מי שיקרא לפניו (משימה 4).

מטרות

1. הישג **מבנה**: התלמיד יזהה את הרישא של המשנה ואת הסיפא שלה וכן את המקרים ואת הדינים המופיעים בה.
2. הישג **לשון חכמים**: התלמיד יכיר את המושג 'מארה', ואת השימוש בסיומת 'ין'.
3. הישג **תושב"ע**: התלמיד ידע מהו ההלל וכיצד אדם שלא יודע לקרוא יוצא ידי חובת קריאת ההלל.
4. הישג **הבנה ופרשנות**: התלמיד ידע להבחין מתי יש צורך לחזור על מה ששומעים ומתי יוצאים ידי חובה בשמיעה מאדם אחר.
5. הישג **תורת חיים**: התלמיד יכיר בחשיבות ידיעת הקריאה כדי לקיים מצוות רבות.